কিন্তু সমস্যা রয়ে গেল অনুবাদের। চীনারা অন্য ভাষার বই নিজ ভাষায় দেদার অনুবাদ করে যাচ্ছেন, কিন্তু অন্য ভাষার লেখক চীনা ভাষা শিখে অনুবাদে তেমন এগিয়ে আসছেন না। কেউ কেউ মনে করেন, মোর মানের লেখক আরো আছেন, মেধাবী তরুণ লেখকরাও রয়েছেন, তাঁরা সঠিকভাবে দেশীয় সীমান্তের বাইরে উপস্থাপিত হচ্ছেন না। মো ভাগ্যবান – তিনি হাওয়ার্ড গডব্ল্যাট এবং আনা চেনের মতো অনুবাদক পেয়েছেন। প্রকাশকরা মনে করছেন, মোর সাফল্য চীনা সাহিত্যে নতুন অধ্যায়ের সৃষ্টি করেছে। মো বরং পশ্চিমের রুদ্ধ জানালা খুলতে সাহায্য করেছেন। এখন বিদেশি প্রকাশক এবং আন্তর্জাতিক পাঠক চীনের জানালায় উঁকি দেবেন। চীনের সাহিত্যকে এখন আর দূরের দুষ্প্রবেশ্য কোনো চীনা টাউনের সাহিত্য হিসেবে কেউ এড়িয়ে যাবেন না।